***Минем эш тәҗрибәм***

Мин - **Абдуллина Лилия Ринат кызы.**  Казан шәһәре Идел буе районы 78 нче гомуми урта белем бирү мәктәбенең татар теле һәм әдәбияты укытучысы**.** Педагогик эш стажем – 19 ел, татар теле һәм әдәбияты укыту буенча – 9 ел. Бу фәнне мин юкка гына сайламадым: халкымның бер вәкиле буларак, укучыларымның да татар телен яхшы белүләрен, иркен аралашуларын, татар халкының тарихын, сәнгатен, мәдәниятен тирәнтен белеп, аның белән горурлануларын телим.

Укытучы булу – минем балачак хыялым. Минем өчен укытучы һөнәр генә түгел, бөтен тормышымның мәгънәсе.

Югары уку йортын тәмамлап, кулыма диплом алган көнне, шатлыгым эчемә сыймады. Әйе, мин укытучы булачакмын! Мин киләчәгемне мәктәп тормышы, балалар белән бәйлим.

Укыта башлаганчы, балалар бакчасында мәктәпкә әзерлек төркемендә эшләдем. Кечкенә балаларны ярату, алар белән эшләү, миңа алдагы хезмәтемне башлап китәргә ярдәм итте.

Хыялым тормышка ашты! Шушы мәктәпкә килеп эшләвемә, 9 ел вакыт үтеп тә киткән. Мин бәхетле укытучы, чөнки тормышта урынымны дөрес билгеләп, үземне яраткан хезмәтемә – яшь буынны тәрбияләүгә, туган телем– татар телен, дәүләт телен укытуга багышладым. Башлангыч сыйныф укучылары белән эшләү миңа аеруча ошый. Күренекле галимебез Әбрар Кәримуллин әйткәнчә: “И туган телем, мөкатдәс моңым, яшәешемнең бөек мәгънәсе булган могҗизам!”. Туган телдә сөйләшү – ул үзе бөек бәхет!

2005 нче елдан бүгенге көнгә кадәр башлангыч сыйныфларда татар теле һәм әдәби уку дәресләрен алып барам.

XXI нче гасыр кешесенә замана тарафыннан куелган иң мөһим шартларның берсе – тормышка яраклаша белү һәм коммуникатив шәхес булу. **Минем педагогик эшчәнлегемнең максаты:**

**-** укучыларны татарча сөйләшергә, эзлекле фикер йөртергә, аралашырга өйрәтү;

- билингваль, мөстәкыйль, иҗади, камил, үзүсешкә һәм конкурентлыкка сәләтле, халкыбыз горурланырлык әхлаклы шәхес тәрбияләү.

Максатка ирешү өчен үз өстемә түбәндәге **бурычларны** куям:

- һәр укучыны танып белү процессына тарту;

- татар теленә карата укучыларның уңай мотивацион эшчәнлеген үстерү;

- укытучы һәм укучылар арасында хезмәттәшлек күнекмәләрен ныгыту;

- укучыларның иҗади сәләтләрен үстерү;

- татар әдәби теленә, тарихына, мәдәниятенә, гореф-гадәтләренә кызыксыну уяту, мәхәббәт тәрбияләү.

Рус телле балаларга татар телен өйрәнү чит телне өйрәнү кебек. Үзенең гадилеге һәм эффектив булуы белән коммуникатив укыту технологиясе аерылып тора.

**Минем методик темам:** “Татар теле һәм әдәбияты дәресләрендә коммуникатив технологияләр куллану”.

Коммуникатив эшчәнлек**-** хезмәттәш­лекне оештыруга һәм гамәлгә ашыруга юнәлтелгән. Ул укучының тыңлый, ишетә, үз фикерен диалогта һәм монологта башкаларга җиткерә белү күнекмәләрен үстерә. Коммуникатив технология нигезендә укыту цикллап алып барыла.

Цикл - текстны укып, аның эчтәлеген диалогик, монологик сөйләм дәрәҗәсенә җиткерү.

Текстны өч этапта өйрәтәм:

* текст алды

Беренче этапта укучылар текстны лингвистик яктан кабул итәргә әзерләнәләр. Мәсәлән, текстны укыр алдыннан, сүзлек өстендә, укучылар белән парлап эшлибез. Релли Роббин, Релли Тейбл структураларын кулланам. Җөмләләрне төркемнәрдә төзегәндә Раунд Робин структурасын уңышлы дип саныйм.

* текст этабы

Бу этапта укучылар текстны укыйлар, текст буенча күнегүләр эшлиләр. Мәсәлән, текстны укыганнан соң, тәрҗемә итәбез, текст буенча сорауларга җавап бирәбез.

* тексттан соңгы этап

Бу этапта текст эчтәлеге һәм аңа салынган әхлакый проблема буенча диалогик-монологик сөйләмгә чыгабыз. Монда инде текст өстендә эшләгәннән соң, укучылар белән төрле диалоглар төзибез, ситуатив күнегүләр ярдәмендә ныгытабыз. Бу эш төрләре безнең эшли торган дәресләребездә чагылыш таба.

Диалог – тормышта иң еш кулланыла торган сөйләм формасы. Диалогик сөйләм үз эченә полилог, сюжетлы-рольле уеннар, сәхнәләштерү төрләрен ала. Мәсәлән, “Ашханә” темасы буенча коммуникатив максат: баланың пешекчегә үзенең теләгән ризыгы турында әйтә белүе. Өйрәнелә торган сөйләм үрнәкләрен шушы максаттан чыгып билгелибез. Бу тема буенча микродиалоглар төзибез, текстны уку һәм сорауларга җавап бирү этабын үткәч, уен формасында ныгытабыз. Бер укучы – пешекче, икенчесе – укучы, өченчесе дежур роленә керә. Полилог та кулланырга мөмкин.

Балага аралашу җиңел барсын өчен, түбәндәге принципларга таянып эшлим:

1. Сөйләм юнәлеше – ул телне аралашу аша өйрәнү. Бу юнәлештә, без күнегүләрне, биремнәрне күбрәк сөйләм телен үстерү буенча сайлыйбыз, телдән күнегүләр эшлибез. Мәсәлән, мин төрле темаларга кечкенә хикәяләр төзетәм.

2. Функциональлек принцибын сөйләм эшчәнлегендә кулланабыз. Мәсәлән, дәресләрдә төрле кушымчаларны диалогик һәм монологик сөйләмдә дөрес куллануларына ирешергә тырышам.

3. Аралашу ситуацияләре. Телләрне үзләштерү, аларны нинди дә булса эшчәнлектә куллану аша бара. Монда без яшь үзенчәлекләрен дә исәпкә алырга тиешбез. Аралашу ситуацияләре, ягъни темалар балага якын, кызыксындырырлык булырга тиеш. Мәсәлән, минем дәресләремдә еш кына “Сабантуй”, “Ялкын”, “Салават күпере” журналларыннан төрле кроссвордлар, ребуслар, башваткычлар чишүне башлангыч сыйныф балалары бик теләп башкаралар. Дәресләрдә татарча мультфильмнарны бик яратып карыйлар.

4. Яңалык. Ул дәреснең төрле этапларында чагылыш таба. Мәсәлән: сөйләм ситуацияләре, дәреснең оештырылуы, эш алымнары һәм башкалар.

5. Шәхси индивидуальләштерү. Бала материалны төрлечә үзләштерә. Дәресләрдә индивидуаль якын килеп эшлибез.

6. Коллективта үзара хезмәттәшлек принцибына мин еш мәрәҗәгать итәм. Бу очракта парлы, төркемнәрдә, коллектив белән эшләүне күздә тотам. Сингапур структураларын куллану уңай нәтиҗәләр бирә.

7. Баланың туган телен исәпкә алу. Чит тел өйрәнгәндә бала, лингвистик материалны үз теле белән чагыштыра. Без, яңа грамматик кагыйдәләрне, бала үз телендә өйрәнгәннән соң гына кертәбез.

Коммуникатив технологиягә нигезләнеп укытканда, чит телне өйрәнү нәтиҗәлерәк булсын өчен, уңай психологик халәт, иркенлек тудырам. Мәсәлән, дәрес башланганда, укучылар төрле хәрәкәтләр белән бер-берсен сәламлиләр. Укучы арымасын өчен, акыл эшчәнлегенең хәрәкәтләр белән үрелеп баруы, биремнәрнең төрле булуы мөһим.

Балаларны тел мохитенә “чумдыру”ның да, тел өйрәтүдә әһәмияте зур. Мәсәлән, дәресләрдә балаларны татарча сөйләштерергә тырышам. Алар, хата ясый-ясый булса да, татарча сөйләшергә омтылалар.

Аралашу – ике яклы процесс. Укучыларга үз фикерләрен әйтергә мөмкинлек бирәм, иптәшләренең фикерләрен дә аңларга өйрәтәм.

Федераль белем стандартлары таләп иткән универсаль гамәлләрне иҗади үсеш технологиясе нигезендә формалаштыруга зур игътибар бирәм.

Шәхес буларак укучыларның башкалар белән дус, дәрестә актив, тәрбияле, кайгыртучан булуларына ирешергә телим.

Регулятив гамәлләр буенча үз алларына максат куярга, планлаштырырга, нәтиҗә ясарга, игътибарлы булырга, үз эшчәнлеген контрольдә тотарга өйрәтәм.

Танып-белү эшчәнлеге буенча дөрес әйтергә, җәмләләрне дөрес төзергә, сүз төркемнәрен аера белергә, текстны аңлап укырга, сүзлектән мөстәкыйль файдаланырга өйрәтәм.

Коммуникатив гамәлләр формалаштырганда бер-берсен тыңлый белергә, үз фикерләрен башкаларга җиткерә һәм яклый белүләренә, алган мәгълүматларны дөрес куллануларына ирешергә тырышам.

Минем педагогик эшчәнлегемдә коммуникатив технологияләрне генә куллану үзмаксат түгел, моннан тыш дәресләрдә укучыларның эшчәнлеген үстерүгә нигезләнгән төрле технологияләр кулланам.

Иҗади үсеш технологиясе, барыннан да элек, иҗади шәхес тәрбияләүгә юнәлтелгән. Сингапур алымнарын куллану да иҗади шәхес тәрбияләүгә ярдәм итә. Мәсәлән, Рафт структурасын укучылар белән бик яратып кулланам. Өй эшен биргәндә, дифференциаль якын киләм: төркемдәге 1 нче номерлы көчле укучыларга иҗади эш бирәм. Мәсәлән, “Минем дустым” темасын үткәндә хикәя язып килергә; 2 нче һәм 3 нче номерлы укучыларга – сорауларга җавап; 4нче номерлы укучыларга – яңа сүзләрне өйрәнеп килергә кушам.

Критик фикерләүне үстерү технологиясе укучыларда укуга кызыксыну һәм активлыкны, логик фикерләү сәләтен, фикерләрен дәлилли белү күнекмәләрен, сөйләм телен үстерә. Мәсәлән, дәресләремдә “Плейсмет консенсус” (“Килешү картасы”н) , “Токин мэт” алымнарын еш кулланам.

Информацион-компьютер технологияләрен дәресләрдә төрле максатларда: яңа материалны аңлатканда, төрле таратма материал әзерләгәндә, белемнәрне тикшергәндә, интернет мәгьлүматларыннан файдаланганда кулланам.


Уен технологиясен кулланып, татар телен, чит тел буларак өйрәтү процессында укучыны белем алуга, укуга дәртләндерүгә, татар теле белән кызыксындыруга омтылам. Дәресләремдә фонетик, лексик, грамматик уеннар кулланам. Мәсәлән, соңгы елларда Сингапур проектыннан алынган уеннарны кертә башладым: “Мик - фриз- групп”, “Фолоу зе лидер” һ.б.

Әлеге яңа технологияләрнең барысы да эшчәнлекле методта чагылыш таба. Сингапур технологияләрен кулланып, укучыларның телебезне өйрәнүгә уңай мотивацион эшчәнлекләрен үстерәм.

Менә шушы эш төрләрен, эш алымнарын куллану укучыларның уку эшчәнлегендә югары нәтиҗәләргә ирешүләренә ярдәм итә.

Укучыларымның өлгереш һәм белем сыйфаты нәтиҗәләрен түбәндәге **мониторинг** буенча күрергә мөмкин:

Татар теле буенча сыйныфларның контроль эш нәтиҗәләре:



Татар теле буенча өлгереш һәм белем сыйфаты үсеше:



Шәһәр һәм республика күләмендәге фәнни-гамәли конференцияләрдә, төрле интелектуаль бәйгеләрдә укучыларым нәтиҗәле чыгышлар ясыйлар. Аларның уңышлары – минем уңышларым.

|  |  |  |  |  |
| --- | --- | --- | --- | --- |
| **№** | **Укучының фамилиясе, исеме** | **Сыйныфы** | **Бәйгенең исеме** | **Нәтиҗә** |
| 1 | Баков Роман | 4 Г | Олимпиада (район туры) | 2 урын (2011) |
| 2 | Абдуллина Зәринә | 3 Б | «Республика династияләре» дигән иҗади эшләр конкурсында | 1 урын (2012) |
| 3 | Тарасова Лиза | 5 М | «Ул кабызган утлар балкышы» конкурсы | Рәхмәт хаты (2013) |
| 4 | Козлова Мария | 3 г | “Зирәк тиен” Бөтенроссия уен-бәйгесендә | 2 урын (2013) |
| 5 | Абдуллина Зәринә | 5 М | Х. Атласига багышланган «Татарстан халкының мәдәни һәм тарихи кыйммәтләре», республика конференциясе | Серти-фикат (2014) |
| 6 | Абдуллина Зәринә | 5 М | «Минем бөек Россиям» Бөтенроссия компьютер сәнгате бәйгесе | 1 урын (2014) |
| 7 | Семенова Снежана | 4 Г | Габдулла Тукайның туган көненә багышланган «Шигъри сүз» исемендәге нәфис сүз осталарының район бәйгесе | 3 нче урын (2014) |
| 8 | Фазлыев Эмиль, Абдуллина Зәринә | 5 М | «Казан сандугачы» | 3 урын (2014) |
| 9 | Гомәрова Энҗе | 4 Г | «Җиңү шигъриятендә» бәйгесе | 3 урын (2014) |
| 10 | Абдуллина Зәринә | 6 М | «Татарстан.ру» конкурсы | 3 нче урынлы лауреат (2015) |
| 11 | Мороз Влада | 11 А | «Татарстан.ру» конкурсы | 2 урын (2015) |
| 12 | Гомәрова Энҗе | 4 Г | “Минем яраткан укытучым” | Сертификат  (2015) |

Мәктәбебездә дә фәнни-гамәли конференцияләр, бәйгеләр үткәрелә. Укучыларым анда да бик теләп катнашалар.

|  |  |  |  |  |
| --- | --- | --- | --- | --- |
| **№** | **Укучының фамилиясе, исеме** | **Сыйныфы** | **Бәйгенең исеме** | **Нәтиҗә** |
| 1 | Насибуллина Әдилә | 10 А | «Ватанга хезмәт итәм” республика конкурсы | Лауреат (2011) |
| 2 | Абдуллина Зәринә | 4 Б | «Ватанга хезмәт итәм» конкурсы | 1 урын |
| 3 | Бряндина Арина | 3 Г | «Ватанга хезмәт итәм» республика бәйгесе | 3 урын (2014) |
| 4 | Абдуллина Зәринә | 5 М | «Ватанга хезмәт итәм» республика конкурсы | Лауреат (2014) |

**Дәрестән тыш эшчәнлек** укучыларның коммуникатив эшчәнлеген тормышта кулланырга юл ача, телгә карата кызыксыну, хөрмәт уята. Кабинетта этнографик музей почмагы оештырдык. Бу күргәзмәдә укучылар татар халкының тормышы, көнкүреш әйберләре һәм милли бизәк үрнәкләре белән танышалар. Укытучылар да, укучылар да, әти-әниләр дә музей почмагын тулыландыруда бик теләп катнашалар.

Мәктәп – кызыклы очрашуларга бай урын. Без еш кына танылган шагыйрьләр, татар артистлары, “Сабантуй”, “Ялкын” редакциясе хезмәткәрләре белән даими очрашып торабыз. Дәресләрдә шушы газета-журналлардан файдаланабыз. Бәйрәмнәрдә “Сабантуй” журналы исеменнән дә чыгышлар ясыйбыз. Моның нәтиҗәсе буларак, 2014 нче елның 23 нче декабрь санының тышлыгында укучыларымның фотосурәте чыкты. Моннан тыш, “Сабантуй”ның 2014 нче ел 10 нчы май санында 3 нче Г сыйныфы укучысы Подузова Диананың Тукай әкиятләренә багышланган рәсемнәре басылып чыкты.

Вакыт үткән саен, күп нәрсәләргә өйрәнергә кирәклеген ныграк аңлыйм. Шуның өчен төрле курсларда, семинарларда белемемне күтәрергә омтылам. Алар, дәресләремә икенче күзлектән карап, методик яктан тагы да камилләшергә һәм белемнәремне яңартырга ярдәм итәләр.

|  |  |  |  |  |
| --- | --- | --- | --- | --- |
| **№** | **Курслар** | **Үткәрү урыны** | **Сәгать саны** | **Ел** |
| 1 | “Татар теле һәм әдәбиятын укытуда белемнәрне тикшерүнең төрле формалары” проблемалары | Казан федераль университеты | 108 сәгать | 2011 |
| 2 | Сингапур проекты курслары | Вахитов районы, 39нче мәктәп | 120 сәгать | 2012 |
| 3 | Федераль дәүләт стандартларын белем бирү учреждениясенә кертүнең актуаль проблемалары | Вахитов районы,  27нче гимназия | 40 сәгать | 2012 |
| 4 | “XXI нче гасырда укыту системасында үзгәрешләр” проблемалары | Идел буе районы, 19нчы гимназия | 120 сәгать | 2013 |
| 5 | “Тәнкыйди фикерләү үсеше” проблемалары | Идел буе районы,  19нчы гимназия | 137 сәгать | 2014 |

Федераль дәүләт белем стандартларын гамәлгә ашыру буенча оештырылган семинарларда тәҗрибәмне уртаклашам, төрле **ачык дәресләр** үткәрәм.

|  |  |  |  |  |
| --- | --- | --- | --- | --- |
| **№** | **Дәрес темасы** | **сыйныф** | **Семинарның исеме:** | **Үткәрелгән елы** |
| 1 | “Һөнәрләр” | 4 нче Г | ТГГПУ курслары укытучылары өчен фәнни-гамәли семинар | 2011 |
| 2. | “Кышкы уеннар” | 2 нче Б | КФУ филология һәм сәнгать институты курсларында белемнәрен күтәрүче татар теле һәм әдәбияты укытучылары өчен фәнни-гамәли семинар Республика курслары өчен | 2012 |
| 3 | “Кыш килде” | 3 нче Б | ТР мәгарифне үстерү институтының татар теле һәм әдәбияты укытучылары өчен күрсәтелгән дәрес | 2012 |
| 4 | «Саннар илендә» | 4 нче Г сыйныфы | Район, шәһәр, республика методистлары, укытучылары өчен семинарда үткәрелгән дәрес | 2013 |
| 5 | «Шифалы табиблар» | 4 нче Г сыйныфы | Республика семинарында үткәрелгән ачык дәрес | 2014 |

**Сингапур проекты буенча тәҗрибә уртаклашу**

2013 елның февраль аенда фән һәм мәгариф министрлыгы тарафыннан оештырылган “Educare” программасы рамкасында тренерларга дәресләр күрсәтүдә катнаштым. Дәресләрне миссис Джанет һәм мәктәпнең директор урынбасарлары карады.

Фән һәм Мәгариф министрлыгы тарафыннан оештырылган “Educare” программасы рамкасында Сингапур тренерларына күрсәтелгән дәресләр:

|  |  |  |  |
| --- | --- | --- | --- |
| **№** | **Дәреснең темасы** | **Сыйныф** | **Үткәрелгән вакыты** |
| 1 | «Тәртип саны» | 3 нче Б сыйныфы | 2013 елның февраль ае |
| 2. | «Туган көндә» | 4 нче Г сыйныфы | 2013 нче елның февраль ае |
| 3 | «Кыш» | 3 нче Б сыйныфы | 2013 нче елның февраль ае |

Мастер исеменә лаек булдым.

2013 нче елның август, ноябрь айларында ТР методистлары һәм укытучылары өчен “ХХI гасыр өчен укытуда үзгәрешләр” темасы буенча тренинглар үткәрдек.

2014 нче елның июль, ноябрь айларында ТР методистлары һәм укытучылары өчен “XXI нче гасырда укытуда үзгәрешләр” темасы буенча укыттык.

Ачык дәресләр бирүдән тыш, дәрес эшкәртмәләрем белән төрле конкурсларда катнашам һәм материалларны мини-сайтка урнаштырам. <http://nsportal.ru/abdullina-liliya-rinatovna>

Укытучы өчен, һөнәри бәйгеләрнең дә әһәмияте зур саныйм. Шул исәптән, төрле дәрәҗәдәге һөнәри бәйгеләрдә катнашам.

|  |  |  |  |  |
| --- | --- | --- | --- | --- |
| **№** | **Конкурс** | **Дәрәҗә** | **Нәтиҗә** | **Ел** |
| 1 | “Яшьлек һәм талант” | район | җиңүче | 2010 |
| 2 | “Ике йолдыз” | район | 3урын | 2014 |
| 3 | “Ел укытучысы- 2015” | район | 1урын | 2015 |

**Минем белем һәм тәрбия өлкәсендәге уңышларым:**

2010 нчы елда укыту һәм тәрбия өлкәсендә ирешкән уңышларым өчен Идел буе районының мәгариф идарәсе грамотасы

2014 нче елда укыту һәм тәрбия өлкәсендә ирешкән уңышларым өчен Казан шәһәре башкарма комитетының мәгариф бүлеге грамотасы

2014 нче елда укыту һәм тәрбия өлкәсендә Идел буе һәм Вахитов районнары укытучыларын әзерләүгә иҗади якын килүдә ирешкән уңышларым өчен район грамотасы

**Җәмәгать эшләрендә** дә актив катнашам.

2012 нче елдан мәктәбебездә профком оешмасын җитәклим. Үземнең эшләү дәверемдә мин хезмәттәшләрем белән төрле бәйрәмнәр, акцияләр, экскурсияләр оештырдым.

**Мактау грамоталары**

“2013 нче елда профсоюз берләшмәсенең актив эшчәнлеге өчен Идел буе районының Мактау грамотасы” белән бүләкләндем.

“2014 нче елда Казан шәһәре Идел буе районының профсоюз берләшмәсенең актив эшчәнлеге өчен Мактау грамотасы” белән бүләкләндем.

“2014 нче елда ТР профсоюз оешмасы тарафыннан Мактау грамотасы” белән бүләкләндем.

2014 нче елның 30 нчы октябрендә Вахитов һәм Идел буе районнарының мәгариф хезмәткәрләре оешмаларының II нче отчет – сайлау профсоюз конференциясендә президиум составына сайландым.

Хәзерге заман укытучысы һәрвакыт үсешкә, яңалыкка, камиллеккә омтылырга тиеш дип саныйм. “Алга, яңа үрләр яуларга!” дигән сүзләр һөнәри эшчәнлегемдә девиз булып тора.